"Bombarder" iz Primoštena - Stipe Petrina, nakon početnog oklijevanja, pridružio se MOST-u nezavisnih lista. MOST već tjednima u svim predizbornim istraživanjima popularnosti stranaka i lista zauzima treće mjesto na nacionalnom nivou, stoga ne čudi prilično zanimanje HDZ-ovog i SDP-ovog za zbivanjima u ovoj novoj domaćoj političkoj "fronti".

Petrina je prvi čovjek liste MOST-a nezavisnih lista za IX. izbornu jedinicu, a na listi se još, primjerice, nalaze dr. Milija Baldić Lukšić, Iris Ukić Kotarac, Hermina Nakić Crljen, te drugi čovjek liste, Miro Bulj.

U otvorenom razgovoru za Dalmacija News Petrina otkriva zašto se ipak odlučio koalirati s MOST-om, hoće li se MOST nakon izbora nekome prikloniti, a iznio je čitav niz mjera koje bi odmah proveo u cilju gospodarskog oporavka Hrvatske za koju tvrdi da će bankrotirati za najviše 4 godine nastavi li se "po starom".

Kandidirali ste se na parlamentarnim izborima i prije četiri godine. Kakav je Vaš rezultat bio u Primoštenu, a kakav na nacionalnoj razini?

- Za mene je rezultat u Primoštenu prije četiri godine bio razočaravajući. Očekivao sam podršku od 85 posto jer se radi o izborima na kojima narod odlučuje tko će na državnoj razini upravljati njihovim novcima. Moja lista osvojila je tamo oko 47 posto. Kasnije smo taj postotak analizirali i zaključili smo da se jako puno lista prijavilo, čak 26. Na nacionalnoj razini dogodilo se to što se dogodilo. Vjerovali smo da ćemo proći jer smo imali daleko najbolji program, međutim to se nije dogodilo.

U ovoj kampanji, četiri godine kasnije, doslovno sve stranke i svi učesnici u izborima, sve kopiraju iz našeg programa prije četiri godine. Pogledajte na što je danas usmjerena oštrica svih stranaka i lista van najveća 2 bloka – "HDZ i SDP su isti". I to je lajtmotiv ove kampanje. Svi su vam isti! A sjećate li se mojih plakata "Isto sranje drugo pakovanje"? Pa više sam ja gov*** poždera radi toga! Kako se ja usuđujem to reći? Eto, dragi čitatelji portala, tko sad jede gov**?



Po čemu možemo zaključiti da birači ne misle da su HDZ i SDP isto, kada posljednje predizborne ankete govore da oba spomenuta bloka imaju oko 30 posto podrške. Jedni malo više, jedni malo manje?

- Ljudi ipak znaju da su oni isti, a to je i razumljivo. Nemojte zaboraviti da HDZ-ovi glasači ne glasuju po principu kako glasuju, primjerice, moji glasači. Oni glasuju za svoju egzistenciju i egzistenciju svojih obitelji. Naglašavam da je HDZ prvi došao na izvor političke korupcije i on je to potpuno iskoristio. Do prije četiri godine u državnoj upravi bilo je zaposleno 69.000 ljudi. SDP je zadnje četiri godine zaposlio još neke dvije-dvije ipo tisuće ljudi, tako da danas državna administracija broji oko 73.000 ljudi. To je za našu zemlju ravno samoubojstvu! Nijedan proračun to ne može servisirati. Dakle, svi su ti ljudi svjesni da ako bilo koja druga politička opcija dođe u "sedlo", oni ne mogu opstati.

Zemlja koja ima izvorni proračun 113 milijardi kuna, za ostalo se mora zadužiti, odnosno prodaje svoju imovinu (vidjet ćete kasnije kako je katastrofalna imovinska slika RH), jednostavno će već kroz četiri godine ovim tempom nestati. Naša imovina će biti nula. Dakle, zemlja koja uprihoduje u izvornom proračunu 113 milijardi kuna, a troši samo za mirovine i plaće 90 milijardi, zemlja je bez ikakve budućnosti.

Što je rješenje tako lošoj gospodarskoj slici Hrvatske?

- Radikalni zaokret.

U kojem smjeru?

- Prvo u gospodarstvu, a državna uprava mora se srezat za 30 posto, htjeli oni to ili ne. Mi smo u svom programu, prije nego što smo krenuli s Mostom, napisali četiri prioriteta – četiri evanđelja hrvatske politike. Prvo je reindustrijalizacija zemlje, drugo je reagrarizacija, treće je turizam i reforme pravosuđa i četvrto je gospodarenje prostorom. Mi taj resurs, ili loše ili stihijski ili uopće ne iskorištavamo. Tu ima još velikih komparativnih potencijala. Hrvatska je zemlja egzistencijalne korupcije.

Ako dođete na vlast, hoćete li dirati PDV, mirovine i plaće?

- Mirovine su jako male za jedan sloj ljudi. Njih ne da treba dirati tj. smanjivati, njih treba povećavati. Ne možete danas dati čovjeku 1.600 kuna mjesečno.

Na koji način, ako uzmemo u obzir da je omjer radnika i umirovjenika katastrofalan?

- Izvrsno pitanje! Za razliku od svih tih blebetala, ja sam taj križni put prošao u općini Primošten i mi smo danas najstabilnija lokalna samopuprava s najvećim koeficijentom iskoristivosti proračuna, pa usuđujem se reći, u Europskoj Uniji.

Proračun je u plusu iz godine u godinu?

- To su loše percepcije o proračunu. Pitanje je kolika je iskoristivost proračuna, a to je omjer onoga što građani ulože i onoga što im se vraća. To je u najbolje vrijeme u Primoštenu bilo 83%, sada je između 79 i 81 %. To je suludan uspjeh. Dakle, istu stvar treba primjeniti na državnoj razini. Ako vi trošite 90 milijardi kuna na plaće i mirovine, to neće biti lako. Naravno da će to biti bolno, ali što je to bezbolno. Sve što se novo rađa, rađa se u grču i boli.

Kažete reindustrijalizacija?

- Mi smo posljednih 25 godina u namjernoj deindustrijalizaciji s ciljem uništavanja hrvatskog nacionalnog korpusa.

S kojim daljnjim ciljem?

- Ovi prostori s predragocjeni i prelijepi. Komparativno su izuzetno plodonosni, a to itekako uviđaju "mračni" centri. Ti centri neće dopustiti da s takvim resursima mi sami gospodarimo, nažalost.

Znači li to da se netko ili nešto boji jake Hrvatske? Je li taj netko u Hrvatskoj ili izvan nje?

- Van Hrvatske, ali lako se nađu njihovi ljudi i unutar Hrvatske. Pa, gledamo 25 godina te Jude koji razaraju hrvatski nacionalni korpus. Usporedite situaciju s ovom u Splitu. Prije, kada bi "zakašljao" škver, Split bi se prehladio. Škver je imao 10.000 zaposlenih ljudi što je produciralo 40.000 kupovno sposobnih građana. Industriju je, nota bene, trebalo dislocirati s obale, ali ne i uništiti. Imate i drugih zemalja koji se paralelno bave turizmom, kao krunom gospodarstva, ali i ostalom industrijom. Nitko ne može preživjeti samo od turizma, a nama ispiru mozak kako ćemo moći živjeti samo od turizma.

Moja obitelj se više od 50 godina bavi turizmom i stoga jako dobro znam što je turizam. On je odlična nadopuna gospodarstvu. Strašno je kada jedna zemlja koja ima tradiciju, kadrove, kapacitete i ugled u svijetu u brodogradnji dozvoli da ta brodogradnja padne jer je nužna subvencija države od 5 milijardi kuna. A u isto vrijeme ta zločinačka vlast tih 5 milijardi kuna financira u političku korupciju, odnosno u održavanje jedinica lokalne samopuprave koje su apsolutno nepotrebne i služe samo za uhljebljenje šestorazrednih stranačkih političara. A zašto? Da dobiju izbore. **bo im ja… Moramo najprije srezat javnu potrošnju, to je amen. Država ne smije trošiti koliko već godinama troši.

Uzmimo za primjer Ministarstvo vanjskih poslova. Kada komparirate, bivša država koja je bila šest puta veća i vanjskopolitički gigant u odnosu na Hrvatsku, htjeli mi to priznati ili ne, imala je 900 zaposlenih u Ministarstvu vanjskih poslova. Današnje Ministarstvo ima 1.600 zaposlenih.

Pogledajmo kako stoje stvari u poljoprivredi. Kompetentan sam tu govoriti jer 80 posto onoga što moja obitelj pojede sami proizvedemo. U Ministarstvu poljoprivrede zaposleno je 2.600 ljudi, a to je bez savjetodavnih službi i ostalog unutar županije... Kad sam to čuo nisam mogao vjerovati. Pa, toliko nema poljoprivrednika u cijeloj Hrvatskoj! Tko bi mogao takvu birokratsku neman hraniti? Nitko! Svake godine nešto prodamo da bi nadoknadili proračunski deficit. Prva stvar je da se ne možemo više zaduživati. Mora se od tih 90 milijardi nekome, negdje, uskratiti 30 milijardi kuna, a da ti ljudi ne završe na ulici. Mora se podijeliti sva ta zemlja..

Nije Kerum bio glup kad je rekao "svi na selo". Možemo se mi njemu rugati, ali to ima zdravorazumske logike. Od Karlovca do mora sve je zapušteno! Gura se turizam da se cijelo zaobalje isprazni. A zašto? Da ih strani centri moći mogu zaposjesti! I mora se oživjeti brodogradnja, ona je kruna cijele industrije. Tko zna napraviti brod, zna napraviti sve. Bitno je napomenuti da se mora ići i tehnološki u korak s vremenom.

Što je sa županijama?

- Županije su nepotrebne tvornice žderanja novca. Da sam ja premijer i da imam moć, na prvoj sjednici Vlade uštedio bih u prvoj sekundi zasjedanja minimalno 382 milijuna kuna. Kako? Pa, ukinuo bih Hrvatsku turističku zajednicu. To su parazitska prasad. Čemu oni služe? Uz Ministarstvo turizma, čemu služe županijske Turističke zajednice? Radio tamo tovar ili nobelovac, prihod je uvik isti. Ja sam 15 godina predsjednik Turističke zajednice općine Primošten. U tih 15 godina, nisam nijednom "peglao" karticu; moje peglanje kartica iznosi nula kuna. U tih 15 godina sam na nula sajmova bio, a svake godine u tih 15, pa čak i onim kriznima, Primoten je bilježio rast noćenja. Na takvim stvarima bi mogli uštediti otprilike pola milijarde kuna, a takvih primjera je bezbroj.

280.000 ljudi je na proračunu u Hrvatskoj, oni koji stvaraju i proizvode nove vrijednosti na kojima počiva cijela Hrvatska. Sve ostalo je laž i sve ostalo se financira umjetno, prodajom nacionalne imovine. Još imamo jednu Vladu od četiri godine i to je to. Vi mladi ćete se napatiti i nagledati gluposti. Vidjet ćete! Zar nije žalosno da Hrvatsku konstantno vode ljudi koji ne vidu svoju zemlju bar 25 godina u budućnost? Do sada nismo imali tu nacionalnu političku snagu koja može izvesti radikalnu reformu hrvatskog nacionalnog programa.

Vratimo se na MOST. Ne tako davno niste imali riječi hvale za Božu Petrova, a sada ste u istom političkom "loncu"? Slovite za čovjeka od riječi, pa kako to objasniti?

- Opravdane su Vaše primjedbe, pa i manjeg dijela mojih ljudi... Prije 15-tak dana smo to odlučili. Dakle, imali smo dvije mogućnosti: Prva je bila izaći samostalno ili u koliciju s onima koji su bili sa nama od početka i ne proći izborni prag (a možda i bismo...). U slučaju da ne prođemo, svi naši glasači, ni u snu ne bi glasali ni za SDP, ni HDZ.., a posredno preko gospodina Donta dali bi svoje glasove HDZ-u ili SDP-u. To je prva varijanta koja nam se nije sviđala, jer imamo iskustva iz 2011. Druga varijanta je bila "amo malo pojist govno" (nemamo se šta lagat) i idemo sa MOST-om, u krajnju liniju, izvorna ideja Stipe Petrine je da okupi sve nezavisne, koja je po meni izvrsna. Tako se lakše može prijeći prag i vidjeti što se unutar toga može napraviti. Htjeli ne htjeli, MOST je postao nacionalna snaga, za sada, vidjet ćemo što će poslije biti.

U Splitu stranka Pametno ima određenu težinu, a neki ljudi žale zato što nije s MOST-om. Znate li možda zašto niste koalirali?

- Znam, ali ne bih o tome. Jednom sam s gospođom Puljak razgovarao i ja joj želim puno uspjeha. Kažu neki, predizborni program stranke Pametno je najbolji. Možda zaista jest, ali koji predizborni program nije sjajan? Da bi neki projekt uspio, morate zadovoljiti tri uvjeta. Prvo morate imati ideju, a stranka Pametno to ima, kao i sve. Zatim, treba imati ljude koji će ostvariti tu ideju i konačno sredstva za ostvariti tu ideju. Ako to nemate, onda vaši programi ostaju samo skup lijepih želja.

Nositelj ste liste Mosta u 9. izbornoj jedinici. Tko je još od nekih imena na toj listi?

- Miro Bulj iz Sinja, drugi Zdenko Sarađen je treći, te Dušan Đula iz Otoka. Sve su to ljudi s Nezavisnih lista.

Što bi po Vama bio dobar rezultat MOST-a u 9. izbornoj jedinici?

- Dva ili eventualno tri mandata.

U 10. izbornoj jedinici?

- Neka kolege iz 10.-e to kažu

Na nacionalnom nivou?

- Nisam se još bavio tom strategijom.

Može se dogoditi da ni SDP-ov ni HDZ-ov blok nemaju saborsku većinu. Kome biste se priklonili u tom slučaju?

- Ni jednima ni drugima. Treba ih natjerati, s obzirom da su previše ovisni o tim foteljama, da se udruže jedni s drugima i da tako padnu sve maske.

Znači li to MOST nakon izbora neće koalirati s nekim od blokova?

- Ja neću sigurno, a znam ljude unutar MOST-a koji se, ako prođu izborni prag, također neće prikloniti nikome. Treba natjerati ova dva bloka na veliku koaliciju da se konačno suoče jedni s drugima. Za razliku od mene, koji sam već u godinama, ljudi koji su pokrenuli MOST imaju dovoljno vremena ispred sebe. Naglašvam, ako bi koalirali bilo s kim, napravili bi političko samoubojstvo. Imaju vremena čekati četiri godine, i napraviti izuetno dobro i veliko djelo za RH, naravno, ako im je to namjera. A ja vjerujem da jest. Ako bi se priklonili jednoj ili drugoj opciji, bolje bi bilo da MOST nije ni postojao.

Koja je Vlada bila bolja, Milanovićeva ili Sanaderova?

- Milanovićeva vlada, zapravo obje SDP-ove vlade, to Vam je slikovito rečeno trovanje sa mišomorom. Dugo ćete umirati, ali vam je kraj sto posto izvjestan. HDZ-ova vlada je trovanje cijankalijem. Jako kratko ćete živjeti, brzo umrijeti i kraj vam je neizbježan. Samo je pitanje, volite li patiti i dugo umirati, ili želite progutat to što prije i brzo umrijeti. Dakle, nema tu pomoći.

Što poručujete biračima u Dalmaciji?

- Istra je regionalno osviještena, dapače, čak i previše zadnjih 25 godina. Slavonija, evo, zadnje četiri godine se osvješćuje. Zar nije vrijeme da se Dalmacija regionalno osvijesti unutar integralnog hrvatskog nacionalnog korpusa i da počne voditi računa o svojim potrebama? Može li Dalmacija, po prvi put u povijeti, dobiti izvorne predstavnike (kolege iz 9. i 10 . izborne jedinice) u Hrvatskom saboru?

Niste li sad malo kontradiktorini oko želja MOST-a? Što je s onima koji će glsati za MOST u Slavoniji, Zagrebu i Istri?

- Pa, ja se čitavo vrijeme zalažem za onu izvornu ideju koja je nas motivirala kao nacionalni korpus 90-ih; hrvatska lisnica u hrvatskom džepu, hrvatska puška na hrvatskom ramenu. Unutar te nacionalne definicije, zalažem se za tu regionalnu osebujnost. Dakle, dalmatinska lisnica u dalmatinskom džepu itd.

Evo vam najbolji primjer: iz Promoštena godišnje izlazi 75 milijuna eura. To nitko ne može osporiti. Iz državne kase u ovih 15 godina ja sam dobio – ništa, čak i kada smo gradili knjižnicu. Po zakonu, u građenju takvih ustanova, država je dužna pola financirati. Bila je to Sanaderova vlada. Nemamo apsolutno nikakvu podršku ni Županije ni države!

Je li to moguće?

- Pa, je li moguće preživjeti 621 kaznenu prijavu?

Sudbena vlast je treća vlast u državi. Je li pravosuđe u Hrvatskoj neovisno?

-Nije. Javno kažem i nabrajam korumpirane suce, uključujući splitski Općinski i Županijski sud. To je leglo kriminala. O tome uvijek javno govorim. Slikovito rečeno, ja sam zamolio USKOK da izađe, a to nitko ne radi. Ili sam jako velika budala, ili sam sto posto čist k'o dite, ili imam neke moćne zaštitnike. Da ih uistinu imam, ne bi mi se to događalo...

A da imamo najbolje rezultate i da nas svi intelektualno kradu - to je činjenica. Što govori Živi Zid – "nećete plaćati TV pretplatu" – pa ja se deset godina protiv toga borim. Ili u Saboru ćete imati plaće kao što ste imali... A ja sam 13 godine bez lipe načelnik. Koji kur**?

Od čega živite ako ne primate naknadu za posao načelnika?

- Dobrog sam imovinskog stanja i imam mirovinu.

Znači da se politikom mogu baviti samo oni koji su dobrog imovinskog stanja?

- Ne.

Od čega će živjeti ako tako odgovornu političku funkciju obnašaju pro bono?

- Profesionalna politika je jedna dimenzija, a uhljebnička politika je druga dimenzija. Za mene je novac rezultat dobro ili loše obavljenog posla. Ne može uvijek svakome netko drugi biti kriv, bez obzira na objektivne poteškoće. Pitam ja Vas – kako će mene voditi neki moj kolega ili neki moj godišnjak, koji sebi u 60 godina nije ništa riješio ni postigao? Ja sam sebe riješio i sada ću svoje znanje u plemenitoj namjeri prenijeti na zajednicu... Meni je politika bila poimanje Havela i Vlade Gotovca.

U Švedskoj je parlamentarno mjesto gotovo dobrovoljno…

- Bravo, ali se u Švedskoj i Norveškoj načelnici i gradonačelnici biraju na javnom natječaju! Što vam je načelnik, što sam ja? Ja sam čovjek koji mora što više iskoristiti onoga što općini pripada i stalno bditi da se na najbolji mogući način to utroši sve u vašu korist. Zato moj (općinski) postotak za plaće iznosi 7%, a moja Županija 32% izdvaja za administrativne plaće. Zato sam izračunao, gospodine župane, Vi za političku korupciju godišnje trošite 70 milijuna kuna, a usprkos tome nikada niste dobili u prvome krugu. I svaki put nasuprot mene na izbore izlaze, vidi ove koalicije; HDZ, HČSP, HSS, HSP Ante Starčević. Uz sve to treba im potpora Srba. Ja ih onda od milja zovem četnici hrvatske nacionalnosti. I to uvijek javno govorim.

Dalmacija je jedina regija današnje EU koja nije pokrivena radarskim mjerenjima…

- Uvijek se nas ignoriralo, pa i tom pogledu. To valja hitno promijeniti. Ali tu je i niz drugih stvari. Pogledajte samo ovu brzu cestu od Trogira do Splita, koliko dugo se obećaje, gradi…

Je li istina da su ti novci nekad bili osigurani?

- Ne znam za to, ali znam sigurno da je novac za autoput Zagreb –Split '71, '72 bio osiguran. No od tih novaca je izgrađena pruga Beograd - Bar. To možete i pitati svoje starije, svaki tjedan je na Pjaci u Splitu bio izvješen transparent koliko je novca bilo prikupljeno, svak je morao dat 2.000 kuna. A sve je to onda spiskano…